FI Euroopan unionin virallinen lehti CE 78/328

(2004/C 78 E/0346)

KIRJALLINEN KYSYMYS E-3867/03

esittäjä(t): Richard Corbett (PSE) komissiolle

(16. joulukuuta 2003)

Aihe: Aikaosuusasuntoja ja lomaklubeja koskeva tutkimus

Onko komissio tietoinen Ison-Britannian Citizens' Advice Bureau -neuvontajärjestön tutkimuksesta ”Paradise Lost”, joka käsittelee kansalaisten kokemuksia aikaosuusasunnoista ja lomaklubeista?

Onko komissio valmis harkitsemaan aikaosuusasuntodirektiivin muuttamista siten, että direktiivissä käsiteltäisiin myös lomaklubien jäsenyyttä ja aikaosuusveneitä, sopimusten 36 kuukauden vähimmäis-pituusvaatimus poistettaisiin, lyhintä sallittua harkinta-aikaa pidennettäisiin 14 päivän pituiseksi ja kaikkia aikaosuusasuntoja myyviä tai jälleenmyyviä yhtiöitä vaadittaisiin rekisteröitymään jäsenvaltioissa, joissa ne toimivat?

David Byrnen komission puolesta antama vastaus

(15. tammikuuta 2004)

Yhdistyneen kuningaskunnan Citizens' Advice Bureau -neuvontajärjestö toimitti ystävällisesti komissiolle useita kappaleita tutkimustaan ”Paradise Lost”. Tutkimus perustuu itse asiassa EU-kuluttajaneuvonta-keskusten kokemuksia aikaosuusasuntojen ongelmista käsitelleeseen tiedonantoon (”The Problems of Products Resembling Timeshare in Europe; the experience of European Consumer Centres”), jonka EU-kuluttajaneuvontakeskukset julkistivat marraskuussa 2002.

Komissio tietää, että huolimatta ostajien suojaamisesta kiinteistöjen osa-aikaisen käyttöoikeuden ostosopimuksen tiettyihin osiin nähden 26 päivänä lokakuuta 1994 annetun Euroopan parlamentin ja neuvoston direktiivin 94/47/EY (1) voimaantulosta ja sen saattamisesta osaksi kansallista lainsäädäntöä jäsenvaltioissa, kuluttajavalituksia esitetään yhä. Valittajat ovat lähettäneet komissiolle valituksia suoraan tai parlamentin, EU-kuluttajaneuvontakeskusten (2) tai tuomioistuinten ulkopuolisten elinten eurooppalaisen verkoston, EEJ-verkon, kautta (3).

Vuonna 1999 komissio julkaisi kertomuksen (4), jossa käsiteltiin useita näistä ongelmista. Kertomuksessa esitettiin mahdollisia muutoksia tai lisäyksiä direktiiviin. Kertomuksen seurauksena hyväksyttiin myös parlamentin päätöslauselma (5) ja neuvoston päätelmät (6).

Terveys- ja kuluttaja-asioista vastaava komission jäsen esitteli laajan strategian aikaosuusalalla kohdattujen valtavien ongelmien selvittämiseksi parlamentissa heinäkuussa 2002 käydyssä keskustelussa päätöslauselman hyväksymisestä.

Kiireisimpien ongelmien ratkaisemiseksi johtavien kuluttajajärjestöjen ja aikaosuusalan toimijoiden välillä on aloitettu yhteistyö omavalvonnan tehostamiseksi. Alalla laaditaan parhaillaan menettelysääntöjä, joiden tarkoituksena on nostaa vaatimustasoa ja käsitellä niitä hyvän kauppatavan vastaisia käytäntöjä, joihin direktiivi ei ulotu. Parhaillaan käydään neuvotteluja kuluttajien näkemysten ottamiseksi huomioon menettelysääntöjen kehittämisessä.

Lisäksi komissio on käyttänyt hyväkseen EU-kuluttajaneuvontakeskusten kokemuksia ja työskennellyt äskettäin perustettujen, tuomioistuinten ulkopuolisten elinten eurooppalaisen verkoston selvityspisteiden sekä kansainvälisen markkinointia ja kuluttajien oikeussuojaa valvovien viranomaisten yhteistyöverkoston (7) (ICPEN) kanssa selvittääkseen tämänhetkiset huomattavat ongelmat ja edistääkseen järjestel-mällisempää yhteistyötä alan ja jäsenvaltioissa sijaitsevien erilaisten neuvontapisteiden välillä.

Lisäksi komissio on hiljattain hyväksynyt kaksi kuluttajien oikeuksien suojeluun liittyvää lakiehdotusta.

Ensiksi komissio hyväksyi kesäkuussa 2003 sopimattomia elinkeinonharjoittajien ja kuluttajien välisiä kaupallisia menettelyjä koskevan ehdotuksen puitedirektiiviksi (8). Ehdotukseen sisältyy tiettyjä ”huijareiden” yleisesti käyttämiä sopimattomia markkinointimenettelyjä (esim. pakottaminen).

Toiseksi komissio hyväksyi heinäkuussa 2003 ehdotuksen asetukseksi kuluttajansuojalainsäädännön täytäntöönpanosta vastaavien kansallisten viranomaisten yhteistyöstä (9). Ehdotuksen tavoitteena on perustaa kuluttajalainsäädännön täytäntöönpanosta vastaavien kansallisten viranomaisten välille tehokas ja nopea yhteistyöverkosto.

Lisäksi komissio tarkistaa vuosiksi 2002—2006 laaditun kuluttajapoliittisen strategian mukaisesti voimassa olevaa kuluttajasuojeluun liittyvää lainsäädäntöä. Tarkistuksen piiriin kuuluu useita direktiivejä, myös aikaosuusasuntoja koskeva direktiivi 94/47/ETY. Komissio aikoo esitellä strategiansa yhteisön kuluttajalainsäädännön tarkistamiseksi vuoden 2004 toisella neljänneksellä.

(1) EYVL L 280, 29.10.1994.

(2) EU-kuluttajaneuvontakeskusten verkoston (Euroguichet-toimistot) tehtävänä on auttaa eurooppalaisia kuluttajia ymmärtämään sisämarkkinoiden heille tuomia etuja ja neuvoa heitä ongelmatilanteissa.

(3) EEJ-verkko on selvityskeskusten verkosto, joka tarjoaa kuluttajille tietoa vaihtoehtoisista riidanratkaisumahdollisuuk-sista ja antaa käytännön apua valituksen tekemisessä.

(4) SEC(1995) 1795 lopullinen.

(5) Euroopan parlamentin päätöslauselma ostajien suojaamisesta kiinteistöjen osa-aikaisen käyttöoikeuden ostosopimuksen tiettyihin osiin nähden (Medina Ortegan laatima mietintö), hyväksytty 4. heinäkuuta 2002 (PE 298.410).

(6) Neuvoston 2255. kokous 13.4.2000 (9 kohdan 2 alakohta).

(7) Kansainvälinen markkinointia ja kuluttajien oikeussuojaa valvovien viranomaisten yhteistyöverkosto on maailmanlaajuinen kansallisten viranomaisten verkosto, jonka tavoitteena on vahvistaa ja parantaa kuluttajalainsäädännön soveltamista (lukuun ottamatta tuoteturvallisuutta ja rahoituslaitosten toiminnan vakauden sääntelyä). Se kokoontuu keskustellakseen lainsäädännön soveltamisesta, vaihtaakseen tietoja ja parantaakseen kansainvälistä yhteistyötä mukana olevien maiden välillä. Komissio on perustanut Eurooppa-alaryhmän eurooppalaisen yhteistyön parantamiseksi ja maailmanlaajuisten tapaamisten valmistelemiseksi.

(8) KOM(2003) 356 lopullinen.

(9) KOM(2003) 443 lopullinen.